REKLAMAČNÝ PORIADOK 
sprostredkovateľa zamestnania Tatry job group s. r. o., so sídlom Karpatské námestie 7770/10A, 831 06 Bratislava - mestská časť Rača, IČO: 55 918 298, zapísaná v Obchodnom registri Mestského súdu Bratislava III, oddiel: Sro, vložka č.: 174526/B (ďalej len ako „Sprostredkovateľ“).
vydáva týmto reklamačný poriadok pre uplatňovanie práv občanov pri zodpovednosti za chyby poskytovaných služieb v oblasti sprostredkovania zamestnania podľa zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (ďalej len „Zákon o službách zamestnanosti“).
[bookmark: bookmark0]Čl. I
Všeobecné ustanovenia
1. Tento reklamačný poriadok Sprostredkovateľa (ďalej len „Reklamačný poriadok“) upravuje postup pri uplatňovaní reklamácie služieb poskytnutých Sprostredkovateľom v súvislosti s dočasným pridelením fyzických osôb (ďalej len „Záujemca“) k inému zahraničnému zamestnávateľovi a to v rozsahu a za podmienok stanovených týmto Reklamačným poriadkom a Všeobecnými obchodnými podmienkami Sprostredkovateľa (ďalej len „VOP“). Je záväzný pre Sprostredkovateľa aj Záujemcu.
2. Záujemca je pre účely tohto Reklamačného poriadku považovaný za osobu, s ktorou Sprostredkovateľ uzatvoril dohodu o sprostredkovaní zamestnania v zahraničí za odplatu.
3. Za reklamáciu sa nepovažuje podanie Záujemcu, ktoré smeruje voči porušeniu povinností zamestnávateľa, ku ktorému bol Záujemca činnosťou Sprostredkovateľa sprostredkovaný, ani sťažnosť podaná z dôvodov týkajúcich sa samotného pracovnoprávneho vzťahu. Záujemca bol informovaný o tom, že po vzniku pracovnoprávneho vzťahu medzi Záujemcom a zamestnávateľom Sprostredkovateľ do ďalších dohôd medzi Záujemcom a zamestnávateľom nezasahuje a nezodpovedá Záujemcovi za plnenie záväzkov Záujemcu voči zamestnávateľovi ani zamestnávateľa voči Záujemcovi. Sprostredkovateľ však môže byť súčinný pri vybavovaní oprávnených reklamácií Záujemcu voči zamestnávateľovi, pričom takáto súčinnosť sa nepovažuje za plnenie povinností Sprostredkovateľa podľa tohto Reklamačného poriadku.
4. Pokiaľ sa v tomto Reklamačnom poriadku používajú označenia či slovné spojenia s veľkým počiatočným písmenom, ktoré nie sú bližšie vysvetlené alebo absentuje ich definícia v tomto Reklamačnom poriadku, majú význam aký im je pridelený v VOP, ktoré sú zverejnené na webovej stránke www.tatryjobagency.sk, pokiaľ tento Reklamačný poriadok neustanovuje inak.

Spôsob pre podanie reklamácie
1. Záujemca je povinný podať reklamáciu u Sprostredkovateľa bezodkladne po tom, čo sa o jej dôvode dozvedel, tak, aby mohla byť zjednaná náprava. Uplatnenie reklamácie na samotnom mieste výkonu sprostredkovanej práce alebo poskytnutej služby umožňuje odstránenie vady okamžite, zatiaľ čo s odstupom času sa sťažuje dokázateľnosť i objektívnosť posudzovania a tým aj možnosť riadneho vybavenia reklamácie. 
2. V prípade vád služieb poskytnutých Sprostredkovateľom je Záujemca povinný: 
a) zjavné vady oznámiť Sprostredkovateľovi bez zbytočného odkladu, najneskôr pri poskytovaní služby, 
b) ostatné vady služieb musia byť Záujemcom uplatnené u Sprostredkovateľa najneskôr do 5 dní odo dňa poskytnutia služieb, a to písomne, e-mailom na adresu tatryjob@gmail.com.
3. Reklamácia Záujemcu musí obsahovať údaje potrebné pre identifikáciu služieb, ktoré boli poskytnuté chybne alebo neboli poskytnuté vôbec. Identifikácia spočíva v tom, že Záujemca uvedie: 
a) akú službu Sprostredkovateľ Záujemcovi poskytol,
b) kedy Sprostredkovateľ službu Záujemcovi poskytol,
c) popis chybne poskytnutej služby alebo údaj o tom, ktoré služby neboli poskytnuté vôbec,
d) čoho sa Záujemca domáha. 
4. Záujemca je povinný poskytovať Sprostredkovateľovi pri vybavovaní jeho reklamácie súčinnosť, t. j. najmä doplniť informácie a vysvetlenia, predložiť doklady preukazujúce skutočný stav a jeho tvrdenia.
5. Ak Záujemca uplatní reklamáciu ešte počas jeho prítomnosti na mieste sprostredkovanej práce, začne Sprostredkovateľ s vybavením jeho reklamácie bezodkladne najneskôr do 3 pracovných dní odo dňa uplatnenia reklamácie. V ostatných prípadoch bude reklamácia Záujemcu vybavená najneskôr do 30 kalendárnych dní odo dňa uplatnenia reklamácie.
ČI. III
Informácia o možnosti alternatívneho riešenia sporov
1. Záujemca má právo obrátiť sa na Sprostredkovateľa so žiadosťou o nápravu, ak nie je spokojný so spôsobom, ktorým Sprostredkovateľ vybavil jeho reklamáciu alebo ak sa domnieva, že porušil jeho práva.
2. Záujemca má právo podať návrh na začatie alternatívneho riešenia sporu subjektu alternatívneho riešenia sporov (ďalej len „ARS“), ak Sprostredkovateľ na žiadosť podľa predchádzajúcej vety odpovedal zamietavo alebo na ňu neodpovedal do 30 dní odo dňa jej odoslania.
3. Návrh podáva Záujemca príslušnému subjektu ARS; možnosť obrátiť sa na súd tým nie je dotknutá.
4. Ďalšie podmienky súvisiace s ARS ustanovuje zákon č. 391/2015 Z. z. o alternatívnom riešení spotrebiteľských sporov a o zmene a doplnení niektorých zákonov. Príslušným subjektom na alternatívne riešenie spotrebiteľských sporov so spoločnosťou Tatry job group s. r. o., so sídlom Karpatské námestie 7770/10A, 831 06 Bratislava - mestská časť Rača, je Slovenská obchodná inšpekcia Prievozská 32, 827 99 Bratislava 27, www.soi.sk alebo iná príslušná oprávnená právnická osoba zapísaná v zozname subjektov alternatívneho riešenia sporov vedenom Ministerstvom hospodárstva Slovenskej republiky (zoznam je dostupný na stránke http://www.mhsr.sk); Záujemca ako spotrebiteľ má právo voľby, na ktorý z uvedených subjektov alternatívneho riešenia spotrebiteľských sporov sa obráti.
5. V prípade akýchkoľvek problémov môže Záujemca kontaktovať Sprostredkovateľa na: tatryjob@gmail.com.

ČI. IV
[bookmark: bookmark25]Záverečné ustanovenia
1. Tento Reklamačný poriadok nadobúda platnosť a účinnosť dňom 01.01.2024.
2. Sprostredkovateľ je oprávnený kedykoľvek tento Reklamačný poriadok meniť a dopĺňať. Zmeny a doplnenia Reklamačného poriadku sú účinné odo dňa ich zverejnenia na webovej stránke www.tatryjobagency.sk
